《送麻徵君知几》
金朝·赵秉文

丹山五色凤，一举眇天隅。文采瑞圣世，不为竹与梧。

渥洼汗血种，逸气淩九区。可见不可絷，白璧谁敢沽。

夫君号神童，七岁能草书。二十上词赋，下笔淩紫虚。

三十富经学，两魁天下儒。蛾眉众女嫉，反畏知名誉。

一朝相舍去，愿以道自娱。闲观养性书，洞究先天图。

姓字闻天朝，相公借吹嘘。从容拜恩命，移疾还里闾。

诸公惜其去，乞留侍玉除。掉头不肯住，一饭吾岂无。

君看泽中雉，饮啄良自如。一旦畜樊中，意气惨不舒。

又如田间牛，腾掷适有馀。被之以文绣，顾影反踟蹰。

君恩岂不重，力疾须人扶。旁观信美矣，违已非病欤。

不如本无累，还我田园居。喜君节独高，知君功名疏。

可以激颓俗，可以励贪夫。异时高士传，名与西山俱。

作者简介：赵秉文（1159～1232）金代学者、书法家。字周臣，号闲闲居士，晚年称闲闲老人。磁州滏阳（今河北磁县）人。世宗大定二十五年进士，调安塞主簿。历平定州刺史，为政宽简。累拜礼部尚书。哀宗即位，改翰林学士，同修国史。历仕五朝，自奉如寒士，未尝一日废书。能诗文，诗歌多写自然景物，又工草书，所著有《闲闲老人滏水文集》。